**Kollektiewe beleggingskemas**

*Die reis van spaar na belê*

Hierdie boekie gee jou belangrike inligting oor kollektiewe beleggingskemas (KBS’e) en help jou om te verstaan hoe hulle gebruik kan word om te spaar en te belê.

|  |  |
| --- | --- |
| **OMSKRYWINGS**  Dit sal jou help om die inhoud beter te verstaan as jy die woordomskrywings lees voordat jy verder gaan. | |
| **Bates** | Dit is besittings soos geboue, meubels, voertuie, ensovoorts, wat ’n toekomstige voordeel sal verskaf. Met betrekking tot ’n KBS sluit bates ook aandele, obligasies, deposito’s, geldmarkinstrumente of vaste eiendom in. |
| **Gebalanseerde portefeulje** | Die skep van ’n gebalanseerde portefeulje is deel van ’n beleggingstrategie wat risiko op die langer termyn insluit. Jou risiko word gesprei aangesien die portefeulje in produkte soos aandele, obligasies, eiendom, rentedraende instrumente, ens., belê. |
| **Obligasies** | ’n Obligasie kan die beste beskryf word as ’n eenheid van korporatiewe skuld wat deur maatskappye of deur regerings aan beleggers uitgereik word. Maatskappye en regerings gebruik obligasies om projekte of bedrywighede te finansier. Obligasies het dikwels ’n einddatum vir die terugbetaling van die aanvanklike bedrag wat geleen is en die uitlener verdien ’n vaste of veranderlike rente. |
| **Kapitaalwinsbelasting (KWB)** | KWB is deur individue, trusts en maatskappye aan die Suid-Afrikaanse Inkomstediens (SAID) betaalbaar wanneer hulle ’n bate verkoop wat sedert die aankoop daarvan in waarde toegeneem het. Dit is van toepassing op bates wat op of ná Oktober 2001 gekoop is. Vir die doeleindes van die berekening van kapitaalwinste op die verkoop van jou huis, ’n eiendom wat jy besit en waarin jy woon, laat SAID se primêrewoning-uitsluiting die eerste R2 miljoen wat op die verkoop verdien word, buite rekening. ’n Belegger in ’n KBS betaal ook KWB as die belegging in waarde gegroei het en hy die belegging (of deel daarvan) onttrek. Dividende en rente wat in die fonds verdien word, word anders belas. |
| **Kollektiewe beleggingskema (KBS)** | ’n KBS is ’n beleggingsportefeuljeproduk wat deur beleggingsbestuurders of regstreeks deur die publiek gebruik word. Beleggers se geld word saamgevoeg sodat hulle toegang tot beleggings of bates kan kry waartoe hulle nie as individue toegang sou kon kry nie. Deur ’n KBS kan ’n belegger ’n spreiding van beleggings in bates, soos aandele, obligasies, deposito’s, geldmarkinstrumente, vaste eiendom, ens., kry. |
| **Skuldbriewe** | Skuldbriewe is soortgelyk aan obligasies. Leners (gewoonlik maatskappye) stem in om vir ’n vasgestelde tydperk rente aan leners (beleggers) te betaal deur skuldbriewe aan hulle uit te reik. Aan die einde van die tydperk kan die uitlener die skuldbrief óf deur ’n beurs se ekwiteitsmark verkoop óf dit in maatskappy-aandele omskep as die reëls dit toelaat. |
| **Dividend** | Geld word uit maatskappywinste aan aandeelhouers betaal. Bankdeposito’s betaal rente uit, terwyl aandele dividende uitbetaal. |
| **Ekwiteite** | Aandeelhouers hou ekwiteit (sien Ekwiteit) in die maatskappye waarin hulle belê. Hierdie eienaarsbelange, of ekwiteite, verleen aan aandeelhouers ’n aantal regte, insluitende ’n stem op die algemene jaarvergadering, seggenskap in die bestuur van die maatskappy en ’n aandeel in enige winste wat verdien word in verhouding tot die aantal aandele wat hulle besit. |
| **Ekwiteit** | Ekwiteit is die aandeel van ’n besigheid wat jy as ’n belegger besit. ’n Eenvoudige voorbeeld hou verband met die huis wat jy besit. Soos wat jy jou huislening afbetaal, neem jou ekwiteit, d.w.s. jou eienaarskap in die bate, toe. As jy nog steeds ’n verband het, het die bank nog steeds ekwiteit in jou huis. |
| **Inkomste** | Die geld wat op ’n spesifieke tydstip, wat maandeliks, kwartaalliks, halfjaarliks of jaarliks kan wees, uit ’n belegging ontvang word, hang af van die KBS-produk waarin jy belê het. Dit kan in die vorm van rente of dividende (winste) wees. |
| **Rente** | ’n Betaling wat gemaak word in ruil vir die gebruik van geleende geld. Dit hou verband met skuldinstrumente: as jy geld aan ’n bank of ’n regering leen, is hulle dit aan jou verskuldig. |
| **Belegging** | Die proses om geld in ’n beleggingsproduk te sit. (Sien woordomskrywing van ‘Bates’ hierbo). |
| **Belegger** | Enigeen wat beleggingsprodukte koop met die verwagting om ’n wins (‘opbrengs’) in die vorm van groei en/of inkomste te maak. |
| **Beleggingsbestuurder** | ’n Beleggingsbestuurder is ’n individu of maatskappy wat ingevolge die Wet op Finansiële Advies- en Tussengangersdienste (FAIS-wet) geregistreer is om die bates in ’n portefeulje namens beleggers te bestuur. |
| **JSE Beperk** | ’n Gelisensieerde beurs waar ekwiteite gekoop en verkoop word. Nuwer effektebeurse in Suid-Afrika sluit ZAR X, 4AX, A2X en EESE in. |
| **Likiede bates** | Bates in die vorm van kontant of kwasikontant. (Dit impliseer nie note en munte nie, maar enige geldagtige rekening waar jy fondse vryelik kan onttrek of verhandel). |
| **Enkelbedragbelegging** | ’n Eenmalige belegging wat deur ’n belegger gemaak word. Beleggingsprodukte soos ’n KBS laat beleggers toe om kleiner bedrae te deponeer wanneer hulle kontant het om te belê. |
| **Markwaarde** | Die prys van ’n bate in die finansiële mark. |
| **Promesses** | Promesses is verhandelbare kontrakte wat op ’n beurs genoteer en verhandel word. |
| **Deelnemingsbelange of eenhede (DB’s)** | Net soos maatskappye aandele uitreik, reik KBS’e deelnemingsbelange (DB’s) uit. Die verhouding van DB’s wat ’n belegger in ’n portefeulje het, verteenwoordig sy/haar belang/persentasiebesit in ’n portefeulje. As die KBS in effektetrusts belê, kan dit ook eenhede genoem word. |
| **Prys van deelnemingsbelang of eenheid** | Die prys wat ’n belegger vir elkeen van sy deelnemingsbelange in ’n portefeulje sal betaal, wat bereken word deur die laste van die bates van die portefeulje af te trek en dit te deel deur die aantal deelnemingsbelange wat deur die portefeulje uitgereik is. |
| **Saamvoeging** | Die proses om beleggers se geld in een gemeenskaplike portefeulje te groepeer en dan daardie geld te gebruik om bates te koop in die portefeulje wat deur al die beleggers besit word. |
| **Portefeulje** | ’n Kombinasie van aandele en ander sekuriteite (bates) wat deur die beleggingsbestuurder namens beleggers bestuur word. |
| **Eiendom** | Iets tasbaars wat besit kan word, byvoorbeeld ’n huis of grond. Met betrekking tot ’n deelnemingsverbandskema, sluit dit geboue soos winkelsentrums, fabrieke of kantoorgeboue in. |
| **Eiendomsontwikkelaar** | Die persoon of maatskappy wat die eiendom waarna hier bo verwys word, ontwikkel. |
| **Huurinkomste** | Inkomste wat deur ’n eienaar ontvang word wat sy eiendom aan ’n huurder verhuur. |
| **Aandele** | Aandele, ook bekend as ekwiteite, word deur ‘n maatskappy uitgereik om jou mede-eienaarskap van die maatskappy te gee, wat jou die reg gee om in die winste van die maatskappy asook in oorblywende bates by likwitdasie van die maatskappy te deel. |
| **Sekuriteite** | ’n Algemene term vir aandele, obligasies, geldmarkinstrumente, skuldbriewe, ens. |
| **Sekuriteit (verskaf)** | ’n Bate wat die terugbetaling van ’n lening of ander verpligting sekureer, byvoorbeeld ’n huis wat as sekerheidstelling gebruik word en deur die uitlener verkoop kan word in geval ’n lening nie terugbetaal word nie. Dit moet nie verwar word met finansiële instrumente wat as sekuriteite bekend staan nie. |
| **Onderliggende bates** | Dit is bates wat deur die portefeulje besit word. (Sien woordomskrywing van ‘Bates’ hierbo). |

**Inhoud**

**Hoofstuk 1: Inleiding tot kollektiewe beleggingskemas (KBS’e)**

Die verskil tussen spaar en belê

Wat is die verskil tussen effektetrusts en KBS’e?

Hoe om in KBS’e te belê

Wanneer ontvang jy inkomste?

**Hoofstuk 2: Sekuriteite**

Voordele van belegging in sekuriteite

Die nadele van belegging in sekuriteite

**Hoofstuk 3: Eiendom**

Wat is ’n KBS in eiendom?

Hoe verdien beleggers ’n inkomste?

Wie om te kontak om in eiendom te belê

**Hoofstuk 4: Deelnemingsverbande**

Wat is ’n KBS in deelnemingsverbande?

Voorwaardes vir belegging in deelnemingsverbande

Wie om te kontak om in deelnemingsverbande te belê

**Hoofstuk 5: Skansfondse**

Wat is ’n KBS in skansfondse?

Is skansfondse ’n hoërisikobelegging?

Voordele van belegging in skansfondse

Wat om te onthou wanneer in skansfondse belê word

Wie om te kontak om in skansfondse te belê

**Hoofstuk 6: Algemene vrae oor KBS’e**

Nuttige kontakte


**Hoofstuk 1: Inleiding tot KBS’e**

KBS’e is portefeuljes van bates waarin beleggers ’n deelnemingsbelang kan koop. ‘n “Deelnemingsbelang” (DB) verwys na elke belegger se aandeel in die poel van beleggings wat gekombineer word om ’n enkele skema te skep. Dit stel beleggers in staat om hulle risiko te sprei terwyl hulle die voordele van professionele fondsbestuur geniet.

Hulle verskaf ’n risiko-aangepaste medium vir beleggers van alle kategorieë om aan die effektemark deel te neem, maar die verskillende tipes fondse het verskillende vlakke van beleggingsrisiko.

KBS’e, in Suid-Afrika ook bekend as effektetrusts, laat verskillende beleggers toe om hulle geld in ’n gedeelde portefeulje saam te voeg en deelnemingsbelange of eenhede uit te reik. Hierdie portefeulje word bestuur deur professionele beleggingsbestuurders wat die saamgevoegde beleggersgeld in verskillende bateklasse en nywerheidsektore van die mark plaas. Dit maak KBS’e ’n uitstekende keuse vir beginnerbeleggers.

Die saamgevoegde geld word belê in bates soos plaaslike en internasionale aandele of ekwiteite van maatskappye wat op ’n beurs genoteer is, obligasies, eiendom, geldmarkinstrumente, ens. Die waarde van die totale poel word verdeel in klein gelyke dele wat deelnemingsbelange of eenhede genoem word, wat aan beleggers uitgereik word.



KBS’e is die grootste kleinhandelbeleggingsmedium wat vir Suid-Afrikaanse beleggers beskikbaar is en is baie gewild aangesien dit die voordele van ’n spaarrekening bied (maar sonder die waarborg dat jou geld wat belê is stabiel sal bly vir fondse wat in ekwiteit belê) met die gerief dat vir die lang termyn in finansiële markte belê kan word.

Een van die vernaamste eienskappe van ’n KBS is dat beleggers die risiko’s en voordele van hulle belegging in ’n KBS deel in verhouding tot hulle deelnemingsbelange in die totale KBS. Die bates van ’n KBS-portefeulje word deur trustees of bewaarders namens die beleggers gehou. In Suid-Afrika beteken dit die groot banke.

Daar is vier hooftipes KBS’e, naamlik dié wat belê in:

* sekuriteite
* eiendom
* deelnemingsverbande
* skansfondse

Kom ons begin met die verskil tussen spaar en belê, gevolg deur te kyk hoe hulle van KBS’e verskil, en hoe om in hulle te belê.

Die verskil tussen spaar en belê

Die terme ‘spaar’ en ‘belê’ word dikwels uitruilbaar gebruik, maar daar is ’n duidelike verskil. ’n Algemene duimreël is dat jy vir ’n korttermyndoel spaar maar vir die lang termyn belê.

|  |  |
| --- | --- |
| **Spaar** | Die opsysit van geld waartoe jy vinnig, met min of geen risiko, toegang kan kry vir ’n toekomstige aankoop of noodgeval. Spaargeld word gewoonlik in ’n bankrekening gesit en verdien oor die algemeen ’n baie beperkte opbrengs in die vorm van rente. Die enigste risiko daaraan verbonde is moontlike bankmislukking. |
| **Belê** | Aankoop van bates soos aandele, effekte, obligasies, skuldbriewe, onderlinge fondse (die buitelandse naam vir KBS’e) of eiendom ten einde ’n finansiële opbrengs te verdien. Beleggers verwag dat die waarde van hulle belegging sal groei sodat hulle ’n langtermyndoel soos ’n gemaklike aftrede kan bereik. Belegging het gewoonlik ’n groter element van risiko. Die algemene reël is dat hoe groter die risiko wat jy neem, hoe beter jou kanse op groter opbrengste, maar ook van verliese. |

**Wat is die verskil tussen KBS’e en effektetrusts?**

Dit is verskillende name vir dieselfde beleggingsmedium. Die Wet op Beheer van Kollektiewe Beleggingskemas (Wet 45 van 2002) het die naam “effektetrusts” effektief na “kollektiewe beleggingskemas” verander, wat ’n internasionaal erkende term is. ’n Effektetrust is een vorm van ’n KBS, terwyl in ander lande KBS’e verskillende vorme kan aanneem, insluitende beleggingsmaatskappye. Die Wet verwys na ‘n “deelnemingsbelang” in ’n skema, in teenstelling met ’n “onderaandeel” in ’n effektetrust. Hoewel die terminologie verander het, verwys beleggers nog steeds na “onderaandele” en “effektetrusts”.


**Hoe om in KBS’e te belê**

Hoewel KBS’e maklik is om te verstaan, is daar baie verskillende tipes om van te kies. Dit is in jou belang om ‘n gemagtigde finansiële raadgewer te raadpleeg wat jou kan help om te verstaan waarin jy belê. Jou raadgewer kan jou help om die beste tipe beleggingsportefeulje te kies om in jou spesifieke behoeftes te voorsien en kan ook die mate van risiko wat jy bereid is om te aanvaar, beoordeel, gebaseer op jou:

* ouderdom, gesondheid en aantal afhanklikes
* inkomste, finansiële kennis en ander likiede bates
* beleggingsdoelwitte
* risiko-aptyt

**Wanneer ontvang jy inkomste?**

* Inkomste word elke ses maande aan beleggers uitgekeer. Beleggers is aanspreeklik vir die belastingskuld wat op die uitgekeerde inkomste aangegaan word.
* Inkomste uit ’n eiendoms-KBS word volgens die Inkomstebelastingwet as rente hanteer.
* Beleggers word ook belas op die groei van hulle belegging, bekend as kapitaalwinsbelasting, wanneer hulle hulle deelnemingsbelange verkoop.
* Vir belastingdoeleindes word inkomste teen 18% belas (2020-koers). Beleggers kan vrystelling eis gebaseer op hulle ouderdom. Mense jonger as 65 kan R23 800 eis en dié bo 65, R34 500.



* Wat kapitaalwinsbelasting betref, word individue belas op die wins wat hulle maak wanneer hulle hulle beleggings verkoop. SAID besluit elke jaar wat die bedrag en marginale koerse is. Byvoorbeeld, vir individue wat hulle belegging in 2020 verkoop het, was die marginale koers 40% vir enige kapitaalwins wat R40 000 oorskry het.



**Hoofstuk 2: Sekuriteite**

’n KBS kan ook net in sekuriteite belê. ’n **‘Sekuriteit’** is ’n verhandelbare en uitruilbare finansiële instrument wat geldwaarde het. Sekuriteite is aandele, deelnemingsbelange in ander kollektiewe beleggingskemas, obligasies, skuldbriewe en promesses. Sekuriteite soos obligasies en aandele kan gekoop, geruil of verkoop word.

Belegging in sekuriteite het voor- en nadele.

**Voordele van belegging in sekuriteite**

* **Bekostigbaar en maklik**

Hierdie kollektiewe beleggings is bekostigbaar aangesien mense klein bedrae geld daarin kan belê. Dit maak dit moontlik vir meer mense om in onderliggende bates te belê as wat hulle normaalweg sou kon bekostig, soos aandele op die Johannesburgse Effektebeurs (JSE) of die nuwer effektebeurse soos ZAR X, 4AX, A2X en EESE.

* **Sprei risiko**

Kollektiewe beleggings kan in ’n reeks onderliggende bates belê word. Die risiko wat met jou belegging gepaard gaan, word dus tussen die verskillende onderliggende bates gesprei. As enigeen van hierdie bates swak presteer (of selfs ’n verlies ly), beteken dit nie noodwendig dat jou totale belegging swak sal presteer nie aangesien daar ander bates is wat dalk baie goed gedoen het. Dit is raadsaam om in ’n verskeidenheid portefeuljetipes te belê, byvoorbeeld ’n ekwiteits-, inkomste- of gebalanseerde portefeulje. Jy kan ook in portefeuljes van buitelandse bates belê. Onthou altyd om hierdie opsies eers met jou finansiële raadgewer te bespreek.

* **Goeie opbrengste**

Hoe langer jy jou geld in die belegging hou, hoe groter is die geleentheid vir jou belegging om te groei. ’n Belegging in ’n KBS in sekuriteite kan enige tyd verkoop word, maar dit is raadsaam om die geld vir ten minste drie tot vyf jaar in die belegging te hou. Die waarde van deelnemingsbelange van ’n KBS in sekuriteite skommel saam met die mark, hoe langer jy dus belê, hoe waarskynliker is dit dat jy by langtermyngroei sal baat. Die rede hiervoor is dat die waarde van die deelnemingsbelange van ’n KBS in sekuriteite op of af kan gaan, afhangende van markskommelings. As daar vir ’n langer tydperk belê word, kan ’n mens verwag om die bestendige voordeel van langtermyngroei te sien.

* **Professionele beleggingsbestuur**

’n KBS-bestuurder bestuur jou beleggings vir ’n fooi en moet as sulks by die Financial Sector Conduct Authority (FSCA) geregistreer wees. Jy kan die FSCA se kontaksentrum skakel (verwys na nuttige kontakte) om uit te vind of die KBS-bestuurder by die FSCA geregistreer is. Jy kan ook inligting kry oor die finansiële produkte wat die KBS-bestuurder gemagtig is om te verkoop. Die KBS-bestuurder bestee die bestuur van die bates uit aan ’n professionele beleggingsbestuurder, wat gewoonlik ’n finansiëlediensteverskaffer (FDV) is wat ingevolge die Wet op Finansiële Advies- en Tussengangersdienste (FAIS-wet) geregistreer is.

**Voordele van KBS-beleggings**

* Bekostigbaar en maklik
* Gespreide risiko
* Goeie opbrengste
* Professionele beleggingsbestuur
* Verskillende opsies
* Jy het duidelikheid oor die waarde van jou belegging

Die Wet op Beheer van Kollektiewe Beleggingskemas het streng vereistes om te bepaal of ’n KBS-bestuurder geskik en gepas is om ’n KBS-skema te administreer en te bedryf. ’n KBS-bestuurder sal nie ’n lisensie kry as hulle nie aan die nodige vereistes voldoen nie. Om gelisensieer en gemagtig te wees, moet ’n FDV ’n eerlike persoon met integriteit wees.

Hier volg ’n kort oorsig van hierdie vereistes: ’n Persoon moet:

* toepaslike kwalifikasies hê
* ’n vasgestelde minimum ondervinding hê
* in regulatoriese eksamens geslaag het
* professionele bevoegdheid deur deurlopende onderrig ontwikkel en handhaaf

Daarbenewens moet hulle nie:

* krimineel aanspreeklik of skuldig bevind gewees het aan bedrog (in ’n siviele saak), onprofessionele gedrag of dat hulle hulle verantwoordelikheid as ’n finansiële trustee verbreek het nie
* deur ’n professionele liggaam skuldig bevind gewees het aan nalatigheid of wanbestuur nie
* ’n skuldigbevinding teen hulle deur ’n regulerende instelling hê nie of hulle lisensie teruggetrek of opgeskort gehad het nie
* van die bestuur van ’n maatskappy gediskwalifiseer gewees het nie

#### Verskillende beleggingsopsies

Verskillende beleggingsopsies kan gekies word, byvoorbeeld:

* enkelbedragbelegging
* debietorderbeleggings
* omskakeling tussen portefeuljes
* **Jy weet altyd wat jy besit**

Jy word altyd ingelig oor hoeveel jy besit, aangesien deelnemingspryse daagliks gepubliseer word. Jy kan die waarde van jou KBS bereken deur die aantal deelnemingsbelange wat jy besit met die prys van die deelnemingsbelang van die portefeulje waarin jy belê het, te vermenigvuldig.

Byvoorbeeld, as die waarde van ’n DB R10 is en jy besit 200 DB’s of eenhede, dan is jou totale belegging 10 x 200 = R2 000. Jy kry meer DB’s na gelang jou belegging ’n inkomste verdien. Die waarde van die eenhede neem ook toe as die waarde van die onderliggende bates toeneem (kapitaalgroei).

Die waarde van jou belegging is gebaseer op die totale markwaarde van al die bates in jou KBS. Die waarde word gewoonlik op ’n sekere tyd vasgestel, d.w.s. 16:00 of aan die einde van die sakedag.

’n Mens kan ook die waarde van jou belegging uitwerk as die waarde van die portefeulje en die aantal eenhede wat deur die portefeulje uitgereik is, aan jou gegee word. ’n Eenvoudige voorbeeld sal soos volg wees:

**R1 miljoen** (totale waarde van portefeulje se 100 DB’s) **÷ 10** (die aantal DB’s wat jy besit)

**= R100 000**

As jy 10 deelnemingsbelange besit in ’n portefeulje met 100 deelnemingsbelange (eenhede) wat R1 miljoen werd is, is jou belegging R100 000 werd.

**Die nadele van belegging in sekuriteite**

* Met meer as 1 600 opsies wat tans beskikbaar is, kan die keuse van ’n KBS ’n oorweldigende besluit wees.
* Nie alle portefeuljes of fondse is gelyk nie: beleggingsbestuurders se vermoë om goeie beleggingsbesluite te neem, wissel.
* Sommige fondse hef relatief hoë bestuursgelde, asook prestasiegeld, wat jou winste kan verminder.
* Hierdie beleggings bied geen waarborge nie. Daar is geen gewaarborgde opbrengs, of ’n waarborg dat jy nie geld sal verloor nie. Jy neem die risiko dat die mark of sekuriteite op of af in waarde oor lang tydperke kan beweeg.

**Wie om te kontak om in sekuriteite te belê**

Kontak ’n gemagtigde FDV of die KBS-bestuurder regstreeks. Die ervare belegger kan ook KBS’e in sekuriteite aanlyn met behulp van ’n KBS-bestuurder of via FDV’s se aanlyn platforms koop en verkoop.

Jy kan jou finansiële raadgewer (ook bekend as versekeringsmakelaars as hulle vir versekeringsmaatskappye of beleggingsmakelaars werk) vir ’n aanbeveling vra of familie en vriende wat ’n finansiële raadgewer suksesvol gebruik het, om verwysings vra. Om ’n gemagtigde finansiële raadgewer wat op hierdie gebied spesialiseer te vind, gaan na die FSCA-webwerf of skakel die oproepsentrum.

**Hoofstuk 3: Eiendom**

**Wat is ’n KBS in eiendom?**

’n KBS in eiendom stel ’n groep beleggers in staat om hulle finansiële hulpbronne saam te voeg en regstreeks in eiendom te belê. Die groep kan in verskillende tipes eiendom enige plek in hulle stad, land of in die wêreld belê. Daar is ’n aantal verskillende tipes waaruit jy kan kies, insluitende nywerhede, fabrieke of winkelsentrums.

**Wat om te weet oor belegging in eiendom**

* In Suid-Afrika word eiendom-KBS’e op die JSE verhandel.
* Beleggers moet ’n minimum van 100 deelnemingsbelange op ’n slag koop.
* Om deelnemingsbelange te koop en verkoop is net soos om aandele in ’n beursgenoteerde maatskappy te koop en verkoop.
* Jy kan deelnemingsbelange in ’n eiendoms-KBS met ’n maandelikse debietorder koop.
* Jy kan die prys van ’n deelnemingsbelang in ’n eiendoms-KBS op die JSE se webwerf, in die koerant en op die webwerf van die Association for Savings and Investment South Africa (ASISA) vind.

**Hoe verdien beleggers ’n inkomste?**

Beleggers ontvang ’n gedeelte van huurinkomste wat uit die eiendom verdien word. Soos wat die waarde van die eiendom toeneem, neem die waarde van jou belegging toe, asook die huurinkomste wat jy verdien.

**Wie om te kontak om in eiendom te belê**

Kontak ’n geregistreerde FDV.

**Hoofstuk 4: Deelnemingsverbande**

**Wat is ’n KBS in deelnemingsverbande?**

’n Deelnemingsverbandskema leen beleggers se geld uit aan eiendomsontwikkelaars om eiendom te ontwikkel. Hierdie geld wat vir ontwikkeling van die eiendom uitgeleen word, kom van beleggers soos jy wanneer jy in ’n deelnemingsverbandskema belê. ’n Verband word op die eiendom geregistreer, wat die ontwikkelde eiendom die sekuriteit vir die lening maak. As die ontwikkelaar nie die lening kan terugbetaal nie, neem die skema eienaarskap van die eiendom en kan die eiendom verkoop om die belegging te verhaal.

**Inkomste uit deelnemingsverbande**

* Beleggers ontvang net maandeliks rente wat verdien word op die geld wat aan die ontwikkelaars geleen is. Daar is geen kapitaalgroei op die bedrag wat belê word nie.
* Die rente wat deur die belegger ontvang word, is normaalweg hoër as die rente wat in ’n bankrekening ontvang word. Die rede hiervoor is die hoër risiko wat met die belegging gepaard gaan vergeleke met dié van ’n bankrekening.

**Voorwaardes vir belegging in deelnemingsverbande**

* Die belegging is vas vir ’n minimum tydperk van vyf jaar. As ’n belegger kan jy nie jou belegging kanselleer voordat die vyf jaar verstryk het nie. KBS-bestuurders kan toelaat dat jy jou deelnemingsbelange vroeër aflos, maar dit is geheel en al in hulle diskresie en as hulle die fondse beskikbaar het.
* Individuele fondse stel beperkings en hef uittreegelde op vroeë aflossing. Dit is belangrik dat jy jou fondsdokumente nagaan en jou finansiële raadgewer vra wat die strafkoste vir vroeë onttrekking uit die belegging, indien enige, is.

**Wie om te kontak om in deelnemingsverbande te belê**

Kontak die bestuurder van die geregistreerde deelnemingsverbandskema waarin jy wil belê. Hierdie besonderhede kan op die bestuurder se webwerf of in hulle bemarkingsmateriaal gevind word.

**Hoofstuk 5: Skansfondse**

**Wat is ’n KBS in skansfondse?**

Anders as ander tipes kollektiewe beleggingskemas, kan ’n skansfonds in enige tipe bate of mengsel van bates belê, maar kan wyd in spesifieke afgeleide instrumente belê. Hierdie tipe belegging bied die belofte van hoë opbrengste maar dra ook ’n hoër risiko dat ’n deel of jou hele belegging verloor kan word.

Skansfondsbestuurders het meer keuses wanneer hulle besluit hoe, wanneer en in watter tipe bate om te belê. Elke fonds het sy eie reëls, dit is dus baie gepas vir gesofistikeerde beleggers – mense wat ervare genoeg is om die risiko’s en voordele van ’n beleggingsgeleentheid te verstaan.

Skansfondse het ’n reputasie dat hulle in gebreke bly om opbrengste te lewer, terwyl hulle gelde buitensporig is. In April 2015 het Suid-Afrika begin om skansfondse te reguleer as ’n kollektiewe beleggingskema wat deur die Wet op Beheer van Kollektiewe Beleggingskemas (Wet 45 van 2002) beheer word.

In Januarie 2020 het ASISA se skansfonds-klassifikasiestandaard ook in werking getree. Alle skansfondse word nou geklassifiseer en in kategorieë ingedeel, wat dit makliker maak vir beleggers om fondse te evalueer en te vergelyk en een te vind wat by hulle aptytrisiko pas.

**Is skansfondse ’n hoërisikobelegging?**

Die aard van skansfondse beteken dat daar ’n groter element van risiko is. Die risikoprofiel van ’n bepaalde skansfonds hang af van die mandaat of opdragte wat deur beleggers in daardie fonds gegee word. Sommige mandate kan aggressief wees, terwyl ander daarop gemik kan wees om op skansing en lewering van opbrengste met lae bestendigheid te fokus.

Skansfondse is nie sonder risiko nie, maar skansfondsbestuurders in Suid-Afrika het bewys dat hulle meer konserwatief as hulle internasionale eweknieë is. Skansfondse is baie deursigtiger as voorheen en is hoogs gereguleer deur die FSCA.

Om risiko te versag, moet beleggers ’n KBS-bestuurder en beleggingsrisikobestuurder met ’n soliede rekord kies. Bo alles moet beleggers ’n geregistreerde beleggingsraadgewer wat gekwalifiseer is om advies oor skansfondse te gee, raadpleeg

**Voordele van belegging in skansfondse**

* Die skansfonds-klassifikasiestandaard se kategorieë maak dit makliker vir beleggers om fondse te beoordeel en te vergelyk en ’n fonds te kies wat by hulle risikoprofiel en beleggingsportefeuljes pas. Kyk: [https://www.asisa.org.za/standards-guidelines-codes/standards/](http://www.asisa.org.za/standards-guidelines-codes/standards/)
* Skansfondsbestuurders het meer beleggingstrategie-opsies tot hulle beskikking as bestuurders van die meeste ander tipe beleggings.
* Skansfondse bied die potensiaal van ’n groter opbrengs as wat met baie ander beleggingstipes moontlik is.
* Suid-Afrikaanse skansfondse is hoogs gereguleer.

**Wat om te onthou wanneer in skansfondse belê word**

* Die fondse wat jy toegelaat word om in te belê, sal daarvan afhang of jy ’n kleinhandelbelegger (minimum belegging deur die bepaalde fonds vasgestel) of ’n gekwalifiseerde belegger (minimum belegging van R1 miljoen) is.
* In Suid-Afrika hef die meeste fondse ’n bestuursgeld van 1% en ’n persentasie, byvoorbeeld 20% van opbrengste, prestasiegeld. Laasgenoemde sal tipies inskop wanneer jou opbrengs bo ’n sekere norm is.
* Gelde wissel afhangende van die skansfonds wat jy kies. ’n Eenvoudige voorbeeld sal soos volg lyk:
  + Jy het R1 miljoen (die minimum as ’n individuele belegger) om by ’n skansfonds te belê.
  + Die skansfonds beoog om ’n jaarlikse opbrengs van 13% te lewer, wat in hierdie geval R130 000 is.
  + Jy sal ’n bestuursgeld van R10 000 PLUS ’n verdere R26 000 – 20% van jou wins van R130 000 – gevra word as die fonds met ten minste die norm van 13% groei.
* Skansfondse kan aggressief of konserwatief in hulle strategie wees. Kies jou fonds wyslik.

**Wie om te kontak om in ’n skansfonds te belê**

Kontak ’n geregistreerde FDV of KBS-bestuurder.

**Hoofstuk 6: Algemene vrae**

**V: Wie behoort in ’n KBS te belê?**

A: Enigeen wat welvaart oor die medium of lang termyn wil ophoop en bereid is om dit te bereik deur ’n sekere risikovlak te aanvaar.

**V: Hoeveel geld moet ek belê?**

A: Dit hang van die tipe portefeulje af. Sommige portefeuljes vereis so min as R200 per maand, maar die meeste portefeuljes verwag dat jy ’n minimum van R300 tot R1 000 per maand belê (in 2020).

**V: Hoe word betalings gemaak?**

A: Betalings kan óf maandeliks deur debietorders óf deur enkelbedragbetalings gemaak word, afhangende van die fondsvereistes.

**V: Watter gelde en heffings is betrokke?**

A: Die koste van belegging in ‘n KBS wissel van bestuurder tot bestuurder en van skema tot skema. As ’n belegger moet jy jou vergewis van die koste wat betrokke is. Vasgestelde uitgawes, soos ‘n jaarlikse bestuurs-, trustee- en administratiewe gelde, word van die beleggingsportefeulje afgetrek. Jy kan ’n aanvangsgeld gevra word wanneer jy begin belê, maar dit is nie verpligtend nie, en sommige KBS’e skeld dit vry. Sommige portefeuljes vra prestasiegeld as die belegging aan ooreengekome prestasienorme voldoen

**V: Sal ek belasting op winste moet betaal?**

A: Die rente en kapitaalwinste van KBS’e word belas. Vir mense jonger as 65 is daar ’n vrystelling van R23 800 op rente verdien, en R34 500 vir enigeen ouer as 65. Wat kapitaalwinsbelasting betref, individue word teen ’n marginale koers van 40% belas wanneer hulle verkoop. Dit is 2020 se syfers en dit is onderhewig aan aanpassing elke jaar. Besoek [www.sars.co.za](http://www.sars.co.za/) vir die jongste syfers aangesien dit elke jaar verander.

**V: Maak KBS’e voorsiening vir dividende en inkomste-uitkering?**

A: Daar is geen reëls wat dividende of inkomste-uitkering beheer nie. Sommige portefeuljes herbelê inkomste terwyl ander ’n persentasie van die winste uitkeer. Gaan met die KBS-bestuurder na of – en hoe dikwels – inkomste uit die skema uitgekeer word. Let wel: Die fonds moet die inkomste ten minste een keer per jaar voor die einde van die belastingjaar uitkeer, maar dit kan herbelê word.

**V: Kan ek tussen portefeuljes omskakel?**

A: Ja, jy kan. Jy kan die deelnemingsbelange wat jy in een portefeulje besit, verkoop en die opbrengs in ’n ander een herbelê. Daar is koste betrokke, en moontlike belastingimplikasies wat jy dalk met jou finansiële raadgewer wil bespreek.

**V: Hoe hou ek tred van my KBS se prestasie?**

A: Jy kan die prestasie van jou belegging in die vernaamste nuusblaaie en op finansiële webwerwe volg. Jaarlikse of halfjaarlikse verslae sal jou in die langer termyn ingelig hou. Markoorsigte is ook ’n goeie aanduiding van die prestasie van jou KBS.

**V: Wat is die voor- en nadele van belegging in KBS’e?**

A: ’n Belangrike voordeel van KBS’e is dat hulle beleggers die vermoë bied om hulle bates te diversifiseer, terwyl ’n groot nadeel is dat die meeste portefeuljes ekwiteite en ander sekuriteite koop wat aan markskommeling onderhewig is.

**Nota 1**:Suid-Afrika gebruik ’n ‘Twin peaks”-model van regulering. Monitering van die finansiële gesondheid van beleggingsmaatskappye is die verantwoordelikheid van die Prudential Authority (PA). Die Financial Sector Conduct Authority (FSCA) reguleer die markgedrag van bestuurders van kollektiewe beleggingskemas.

**Nota 2**:Die Financial Intelligence Centre (FIC) administreer antigeldwasseryvereistes van die Wet op die Finansiële Intelligensiesentrum, 2001.

**Nuttige kontakte**

**Financial Sector Conduct Authority (FSCA)**

Om die **legimiteit** van ’n **beleggingskema** of **finansiëlediensteverskaffer (FDV)/finansiële raadgewer te verifieer**, kan jy die FSCA kontak.

|  |  |
| --- | --- |
| **Telefoon (skakelbord)** | 012 428 8000 |
| **Oproepsentrum** | 0800 20 3722 (FSCA) |
| **Faksnommer** | 012 346 6941 |
| **E-posadres** | [info@fsca.co.za](mailto:info@fsca.co.za) / [enquiries@fsca.co.za](mailto:enquiries@fsca.co.za) / complaints@fsca.co.za |
| **Posadres** | Posbus 35655, Menlo Park, Pretoria 0102 |
| **Fisiese adres** | Riverwalk Office Park, Blok B, Matroosbergweg 41, Ashlea Gardens,  Pretoria 0081 |
| **Webwerf** | [www.fsca.co.za](http://www.fsca.co.za) |

Vir meer inligting oor verbruikers se finansiële opvoeding, kontak die **FSCA se Consumer Education Department.**

|  |  |
| --- | --- |
| **E-pos** | [CED.Consumer@fsca.co.za](mailto:CED.Consumer@fsca.co.za) |
| **Webwerf** | [www.fscamymoney.co.za](http://www.fscamymoney.co.za) |

**The Financial Intelligence Centre (FIC)**

As jy geldwassery-aktiwiteite vermoed, kontak die Compliance and Prevention Contact Centre by die FIC.

|  |  |
| --- | --- |
| **Telefoon** | 0860 222 200 |
| **Faks** | 0860 333 336 |
| **Posadres** | Privaat sak X177, Centurion 0046 |
| **Fisiese adres** | Doornkloof 391-Jr, Centurion 0157 |
| **Webwerf** | [www.fic.gov.za](http://www.fic.gov.za) |

**Suid-Afrikaanse Reserewebank (SARB)/Prudential Authority (PA)**

Om onwettige depositonemingskemas te rapporteer, kontak die SARB/PA.

|  |  |
| --- | --- |
| **Telefoon** | 012 313 3911/0861 12 7272​ |
| **Faks** | 012 313 3758 |
| **E-pos** | [SARB-PA@resbank.co.za](mailto:SARB-PA@resbank.co.za) |
| **Posadres** | Prudential Authority, Suid-Afrikaanse Reserwebank, Posbus 8432, Pretoria 0001 |
| **Fisiese adres** | Suid-Afrikaanse Reserwebank, Helen Josephstraat 370, Pretoria 0002 |
| **Webwerf** | [www.resbank.co.za](http://www.resbank.co.za) |

**Ombud vir Finansiëlediensteverskaffers (FAIS Ombud)**

Virklagtes met betrekking tot finansiële raadgewers en finansiële produkverskaffers/FDV’s, kontak die FAIS Ombud.

|  |  |
| --- | --- |
| **Telefoon** | 012 762 5000 |
| **Sharecall** | [086 066 3274](tel:+27860663274) |
| **Faks** | 011 348 3447 |
| **E-pos** | [info@faisombud.co.za](mailto:info@faisombud.co.za) |
| **Klagtes oor ons diens** | [hestie@faisombud.co.za](mailto:hestie@faisombud.co.za) |
| **Navrae oor status van klagtes** | [enquiries@faisombud.co.za](mailto:enquiries@faisombud.co.za) |
| **Posadres** | Posbus 74571, Lynnwoodrif 0040 |
| **Fisiese adres** | Kasteel Park Office Park, Oranje Gebou, 2de Verdieping, Jochemusstraat 546, Erasmuskloof, Pretoria, 0048 |
| **Webwerf** | [www.faisombud.co.za](https://faisombud.co.za/) |

**Association for Savings and Investments South Africa (ASISA)**

As jy meer oor spaar en belê wil uitvind, kan jy ASISA kontak.

|  |  |
| --- | --- |
| **Telefoon** | 021 673 1620 |
| **E-pos** | [info@asisa.org.za](mailto:info@asisa.org.za) |
| **Posadres** | Posbus 23525, Claremont 7735 |
| **Fisiese adres** | Bridge House, Boundary Terraces, Mariendahllaan 1, Nuweland, Kaapstad 7700 |
| **Webwerf** | [www.asisa.org.za](http://www.asisa.org.za) |

© 2020 FSCA

**VRYWARING**

*Die inligting wat in hierdie boekie vervat is, is slegs vir inligtingsdoeleindes deur die Financial Sector Conduct Authority (FSCA) verskaf. Hierdie inligting maak nie regs-, professionele of finansiële advies uit nie. Hoewel alles moontlik gedoen is om te verseker dat die inhoud nuttig en akkuraat is, gee die FSCA geen waarborge of ondernemings in hierdie verband nie en aanvaar nie enige regsaanspreeklikheid of verantwoordelikheid vir die inhoud of die akkuraatheid van die inligting wat aldus verskaf word nie, of vir enige verlies of skade wat regstreeks of onregstreeks ontstaan as daar op die gebruik van sulke inligting staatgemaak word nie. Buiten waar andersins verklaar, behoort die kopiereg van al die inligting aan die FSCA. Geen inligting in hierdie boekie mag gereproduseer of versend of hergebruik of op enige wyse of deur enige media beskikbaar gestel word nie, tensy skriftelike toestemming vooraf by die FSCA se Office of General Counsel verkry is.*